പരിശുദ്ധ ഖുർആൻ/അൽ ഖാരിഅ
ഭയങ്കരമായ ആ സംഭവം. 

 ഭയങ്കരമായ സംഭവം എന്നാൽ എന്താകുന്നു? 

 ഭയങ്കരമായ സംഭവമെന്നാൽ എന്താണെന്ന്‌ നിനക്കറിയുമോ? 

 മനുഷ്യൻമാർ ചിന്നിച്ചിതറിയ പാറ്റയെപ്പോലെ ആകുന്ന ദിവസം! 

 പർവ്വതങ്ങൾ കടഞ്ഞ ആട്ടിൻ രോമം പോലെയും 

 അപ്പോൾ ഏതൊരാളുടെ തുലാസുകൾ ഘനം തൂങ്ങിയോ 

 അവൻ സംതൃപ്തമായ ജീവിതത്തിലായിരിക്കും. 

 എന്നാൽ ഏതൊരാളുടെ തുലാസുകൾ തൂക്കം കുറഞ്ഞതായോ 

 അവൻറെ സങ്കേതം ഹാവിയഃ ആയിരിക്കും. 

 ഹാവിയഃ എന്നാൽ എന്താണെന്ന്‌ നിനക്കറിയുമോ? 

 ചൂടേറിയ നരകാഗ്നിയത്രെ അത്‌.